Dit is egter nie net die regering wat skuldig is nie. Dit is nog ’n algemene praktyk dat die onderste posvlakke steeds as werk net vir swart mense beskou word, selfs deur jong wit mense en hul ouers. Dit maak dit baie moeilik vir wit jong mense om tot die werksmag toe te tree en hul pad boontoe oop te werk om sodoende die werksmag te normaliseer. In die praktyk lei dit tot die uitsluiting van wit jong mense.
Hierdie verskynsel weerspieël die skeefgetrekte opleidingstelsel in die land. Daar is nog top-universiteite, maar die ou tegniese kolleges en die opleidingsentrums van sakereuse is óf baie swak óf drasties afgeskaal óf nie toeganklik vir wit en bruin kinders nie. Daarby is die Seta-stelsel ook sterk op ras gebaseer en kry wit jong mense feitlik nie hulp by die Nasionale Vaardigheidsfonds waartoe hul ouers maandeliks bydra nie. Maatskappye se rasseteikens vir opleidingsposte plaas in die praktyk meestal ’n verbod op die aanstelling van jong wit aansoekers.
Die struktuur van die arbeidsmark gaan egter nie vanself oornag verander nie. Solidariteit het talle projekte om die werksmag te normaliseer, soos ŉ tegniese kollege en studiehulp aan jong mense, maar meer is nodig. Daarom het Solidariteit besluit om ŉ loodsprojek op Orania aan te pak om te kyk hoe die werksmag genormaliseer kan word. Die lesse wat op ’n kleiner skaal in ’n nuwe ontwikkelende werksmag geleer word, kan dan mettertyd verder uitgebrei word. Terselfdertyd bied dit ’n oplossing vir energieke wit jong mense wat weens die skeefgetrekte rassestruktuur van die werksmag nie elders opleiding en werk kan kry nie. Dit geld veral vir jong mense in talle van die land se klein dorpies wat verval, of diegene in uitgewerkte myndorpe wat nie geleenthede kry nie.
Mag Orania eendag wêreldwyd bekend staan as die Sentrum van Vakmanskap-opleiding by Uitnemendheid. En mag toenemende opleiding ‘n drywer wees vir toenemende ekonomiese groei in Orania. Mag die dag aanbreek dat mense wêreldwyd hul kinders na Orania stuur vir uitstekende vakmanskapopleiding. En mag die dag aanbreek dat werkgewers wêreldwyd vakmanne van uitnemendheid by Orania werf om enige plek in die wêreld te kom werk.